## KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2022. június 22 –i ülésére)

**TÁRGY: A fogyatékos személyek nappali ellátásának biztosítása tárgyában megkötött ellátási szerződés módosítása**

Kiskőrös Város Önkormányzata és a Magyarországi Baptista Egyház között 2010. december 3. napján a 62/2009. számú Képv. testületi határozat alapján ellátási szerződés jött létre (a továbbiakban: ellátási szerződés) a szociális igazgatásról és szociális ellátásokról szóló 1993.évi III. törvény 65/F. § -ában, valamint a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I.7.) SzCsM. rendelet 74-82.§-aiban meghatározott személyes gondoskodást nyújtó **fogyatékos személyek nappali ellátása** szociális alapszolgáltatás biztosítására.

A Magyarországi Baptista Egyház meghatalmazott képviselője, Opauszki György kérte az ellátási szerződés közös megegyezéssel történő módosítását.

Kérelmét azzal indokolta, hogy megváltozott a fogyatékos személyek nappali ellátását biztosító intézmény neve és székhelye, valamint az engedélyes neve és székhelye is.

A fogyatékos személyek nappali ellátását a Magyarországi Baptista Egyhát Filadelfia Integrált Szociális Intézmény (6200 Kiskőrös, Seres Sámuel uta 12.) fenntartásában működő Humán Szolgáltató Központ (6200 Kiskőrös, Kossuth Lajos utca 30.) biztosítja.

Az ellátási szerződés 3. pontja szerint 24 férőhelyen biztosította a Magyarországi Baptista Egyház a szolgáltatást. Kérik a férőhely 48 főre történő módosítását, mivel évről évre nő az ellátást igénybe vevők száma. A Magyarországi Baptista Egyház a fogyatékos személyek nappali ellátásról készített 2021. évi beszámolója szerint 2020. évben 28, 2021. évben 30 fővel kötöttek megállapodást az ellátás igénybevételére. Már elkezdtek kialakítani kétszer 12 fő fogyatékos személy részére támogatott lakhatást, akik a nappali ellátást is igénybe tudják majd venni.

A férőhelyek számának növelése nem terheli az Önkormányzatot pénzbeli támogatási kötelezettséggel, az ellátási szerződés 5. pontja szerint a Magyarországi Baptista Egyház továbbra is maga gondoskodik a fogyatékos személyek nappali ellátáshoz a tárgyi, szakmai, működési és személyi feltételekről, az ezekkel kapcsolatban felmerülő költségek a Magyarországi Baptista Egyházat terhelik.

A fentiek alapján javaslom a Képviselő-testületnek a határozat-tervezet elfogadását.

**Kiskőrös, 2022. június 14.**

**Domonyi László s.k.,**

**polgármester**

**HATÁROZAT-TERVEZET**

A Képviselő-testület

1. egyetért azzal, hogy a Magyarországi Baptista Egyházzal a 62/2009. sz. Képviselő-testületi határozat alapján 2010.december 3. napján a szociális alapszolgáltatás keretébe tartozó fogyatékos személyek nappali ellátásának biztosítására megkötött ellátási szerződést a határozat mellékletében foglaltak szerint módosítsa.
2. felhatalmazza a polgármestert a határozat mellékletét képező ellátási szerződésmódosítás és a módosítással egységes szerkezetbe foglalt ellátási szerződés aláírására.

**Felelős:** polgármester

**Határidő:** 2022. július 1.